La WG: Conflicts

Da Chatrina Josty

Cumenzà avevi cun ina banana. U meglier ditg cun ina mesa banana che giascheva ina damaun sin maisa en cuschina. Tut suletta. “Da tgi è questa banana?” ha Ralf ma dumandà cun in tun gia levamain agressiv. “Questa mesa banana manegias?”, ha jau dumandà enavos, “en mintga cas betg da mai.” “Bla bla bla” ha el fatg e ditg, ch’ins duessi doch metter davent la banana e “bla bla” ha el argumentà ed jau: “quai n’era betg jau!”, e tge che jau haja en sasez da far cun tut. La discussiun era gia daventada in grond pau pli dad auta e Marina seseva mo en sia stanza “sco scha nüglia nu füss”.
Suenter che Ralf ed jau ans avevan anc bittà in pèr pleds englais cun f* ed a* vi dal chau eri però puspè pli quiet. E tut era puspè en urden – per in pèr uras. “Il tschitschapulvra è rut”, m’ha ditg Marina il di suenter il di da la mesa banana. Jau aveva gist buna luna ed hai mo ditg: “Betg uschè nausch.” “Tge duai jau far?” ha Marina dumandà. Questa dumonda ha lura però gist fatg sbassar mia luna per in pèr grads. Tge vul ins far sche il tschitschapulvra è rut ? I dà milli bunas chaussas ch’ins po far sch’il tschitschapulvra è rut: Cridar, bitschar il tschitschapulvra e sperar ch’el funcziunia lura puspè, ir a l’ospital cul tschitschapulvra u laschar cumadar el insanua auter, u emprestar in dals vischins ed uschè vinavant. Ma a la fin persvada mo ina chaussa: Ir per in auter, per in nov tschitschapulvra. Tja. Quai era lura la dispita, uschè ina unterschwelliga dispita. “Jau na sun betg la culpa ch’el è rut” ha Marina pensà. “Pech per tai, sch’el explodescha grad cur che ti has en maun el”, ha jau pensà. Ella ha lura cumprà in nov. Ma cun quai n’eri anc betg finì cun quella Unterschwelligkeit. La stgatla vida dal tschitschapulvra ha ella numnadamain gista deponì demonstrativamain en suler. Ralf ed jau avain gì in mument, enfin che nus avain chapì il segn: Pajar il tschitschapulvra, vuleva quai dir. Jau hai mess 40 francs sin maisa e l’auter di eran quels raps e la stgatla svanids, sco dal “invisible hand” – e la pasch era puspè
turnada.

La “WG” – Chatrina Josty è studenta a Friburg e scriva dal mintgadi en la “WG” – la cuminanza d’abitar.